Predchádzanie radikalizácii je kľúčovým prvkom prístupu EÚ k boju proti terorizmu: používanie „mäkkých“ nástrojov na dosiahnutie konkrétnych výsledkov. Osoby vykonávajúce nábor teroristov sa zameriavajú na mladých ľudí a zraniteľné skupiny, využívajú pocity vylúčenia, izolácie a odcudzenia. Pomocou miestnych komunitných projektov sa musíme zamerať presne na týchto jednotlivcov a ponúknuť im alternatívnu a lepšiu možnosť. Z tohto dôvodu Komisia zriadila a podporuje sieť na zvyšovanie povedomia o radikalizácii (RAN), ktorá spája miestnych aktérov a poskytuje informácie o najlepších postupoch, ktoré fungujú v boji proti radikalizácii. Na konferencii na vysokej úrovni, ktorú sieť na zvyšovanie povedomia o radikalizácii (RAN) usporiadala 9. novembra 2016, bola spustená platforma „RAN Young“, ktorej účelom je podnietiť mladých ľudí, aby sa aktívne zapojili do predchádzania radikalizácii skupiny, ktorá je významným cieľom pre osoby, ktoré vykonávajú nábor teroristov. Komisia tiež predstavila „databázu preventívnych stratégií, prístupov a politík v členských štátoch“ podporenú novou sieťou kontaktných miest na zabezpečenie efektívnej výmeny najlepších postupov v rámci celej EÚ. Sieť na zvyšovanie povedomia o radikalizácii takisto uverejnila rozsiahlu príručku o výcvikových programoch pre policajných dôstojníkov v Európe, ktorá sa venuje rôznym aspektom radikalizácie. Začali sa práce na príprave kontrolného zoznamu pre členské štáty, ktorý by obsahoval kroky, ktoré je potrebné vykonať pri identifikácii vracajúcich sa zahraničných teroristických bojovníkov.

Spoluzákonodarcovia neboli schopní dosiahnuť dohodu o revízii smernice o strelných zbraniach ani po dvoch zasadnutiach trialógu. Tieto rokovania je potrebné odblokovať, aby útočné zbrane vojenského typu vrátane tých, ktoré boli upravené na poloautomatické, bolo možné stiahnuť z bežného obehu. Podľa Komisie by použitie poloautomatických útočných zbraní odvodených z typu AK 47 Kalašnikov a AR 15 na civilné účely malo byť jednoznačne zakázané, keďže boli skonštruované na vojenské použitie. Veľkosti zásobníkov pre krátke a dlhé strelné zbrane by sa mali obmedziť na 10 nábojov a mali by podliehať povoleniu a prísnym kontrolám, pričom každá odchýlka by mala byť prísne obmedzená a dôsledne kontrolovaná. Občania EÚ očakávajú v tejto oblasti rýchly pokrok, ktorý zabezpečí ich ochranu, preto musíme k dohode o tomto kľúčovom právnom predpise dospieť do konca roka 2016. Komisia súčasne obnoví úsilie o zastavenie obchodu s nelegálnymi strelnými zbraňami, a to aj na konferencii ministrov spravodlivosti a vnútra EÚ a západného Balkánu, ktorá sa uskutoční 15. – 16. decembra.

V súlade s prioritou, ktorá bola zdôraznená v prejave predsedu Junckera o stave Únie 2016, a ako sa uvádza v oznámení Komisie zo 14. septembra 2016 o posilnení bezpečnosti vo svete mobility , Komisia sa usiluje o zavedenie ďalších významných opatrení s cieľom obmedziť priestor pre teroristov, a to prostredníctvom návrhov na posilnenie hraníc. K nim patrí aj dnešné predloženie návrhu na zriadenie systému EÚ pre cestovné informácie a povolenia (ETIAS), ktorý umožní predbežné kontroly štátnych príslušníkov tretích krajín, ktorí na vstup do Únie nepotrebujú víza, a tiež aj vykonanie potrebných operatívnych krokov v nadväznosti na začiatok činnosti európskej pohraničnej a pobrežnej stráže s cieľom sprísniť kontroly na vonkajších hraniciach. Komisia tiež zintenzívnila svoju prácu v oblasti boja proti radikalizácii a posilnila sieť na zvyšovanie povedomia o radikalizácii s cieľom zabrániť tomu, aby mladí a zraniteľní ľudia padli do rúk osobám vykonávajúcim nábor teroristov a podľahli propagande. S decembrovou správou budú predložené konečné návrhy v rámci akčného plánu proti financovaniu terorizmu na zabránenie toho, aby teroristi získavali finančné prostriedky, a to prostredníctvom návrhov na kriminalizáciu prania špinavých peňazí, posilnenie vzájomného uznávania zmrazovania aktív a príkazov na konfiškáciu, ako aj návrhu na riešenie nezákonných hotovostných platieb.

Rok po útokoch v Paríži, pri ktorých boli s devastujúcim účinkom použité reaktivované vojenské útočné zbrane, sú rokovania o revízii smernice o strelných zbraniach, ktorú Komisia predložila 18. novembra 2015, aj naďalej zablokované snahami o oslabenie návrhov. Ak si chceme uctiť obete útokov v Paríži a naplniť oprávnené očakávania našich občanov, že zbrane vojenského typu by sa nemali nachádzať v súkromnom vlastníctve, je teraz potrebné túto prácu dokončiť, a to ešte pred koncom tohto mesiaca. Je tiež urýchlene potrebné dokončiť rokovania o smernici o boji proti terorizmu s cieľom kriminalizovať terorizmus a podporovanie terorizmu v rámci Únie a tiež aj rokovania o zmene Kódexu schengenských hraníc s cieľom pomôcť pri riešení návratu teroristických bojovníkov zavedením systematických kontrol všetkých osôb prekračujúcich vonkajšie hranice.

Toto je druhá z mesačných správ zameraných na pokrok dosiahnutý pri budovaní účinnej a skutočnej bezpečnostnej únie, ktorá sa venuje vývoju v rámci dvoch hlavných pilierov: boj proti terorizmu a organizovanej trestnej činnosti, ako aj prostriedkom, ktorými sa podporujú, a posilňovanie našej obranyschopnosti a budovanie odolnosti proti týmto hrozbám. Prvá správa o pokroku, prijatá 12. októbra 2016 , sa týkala obdobia od apríla do októbra 2016: v tomto oznámení sa informuje o pokroku, ktorý sa dosiahol odvtedy, ako aj o očakávaniach na obdobie do decembra 2016.

c) Zlepšenie operačnej cezhraničnej spolupráce s podporou agentúr EÚ

Agentúry EÚ zohrávajú kľúčovú úlohu pri vykonávaní programu v oblasti bezpečnosti. Komisia splnila svoj záväzok posilniť pozíciu Europolu, pričom navrhla rozšíriť Európske centrum pre boj proti terorizmu o 20 ďalších zamestnancov s cieľom zvýšiť jeho schopnosť nepretržite reagovať na situáciu v členských štátoch v prípade závažného teroristického útoku. Toto navrhované posilnenie bude nad rámec 35 zamestnancov schválených v zmysle opravného rozpočtu č. EÚ 1/2016, ktorý rozpočtový orgán prijal 13. apríla 2016.

Eurojust taktiež zohráva významnú úlohu v boji proti terorizmu vrátane súčasnej situácie v Iraku a Sýrii a aj pokiaľ ide o zvýšené riziko vracajúcich sa zahraničných teroristických bojovníkov. Eurojust už pomáha členským štátom pri komplexných cezhraničných vyšetrovaniach a Komisia nabáda členské štáty, aby využívali Eurojust v spoločných vyšetrovacích tímoch na posilnenie justičnej reakcie na problém zahraničných teroristických bojovníkov. V tomto kontexte musia členské štáty uskutočniť kroky potrebné na dodržanie termínu 22. mája 2017 na transpozíciu európskeho vyšetrovacieho príkazu , ktorým sa uľahčí a urýchli získavanie a odovzdávanie dôkazov.

III. POSILŇOVANIE NAŠEJ OBRANYSCHOPNOSTI A ODOLNOSTI

a) Zlepšenie výmeny informácií

Efektívna a cielená výmena informácií je kľúčovým nástrojom v boji proti terorizmu. Komisia aktívne podnecuje transponovanie smernice EÚ o záznamoch o cestujúcich (PNR), aby zabezpečila, že do konečného termínu v máji 2018 bude transponovaná. V smernici sa vyžaduje od všetkých členských štátov, aby nielen zhromažďovali údaje o cestujúcich v leteckej doprave, ale aby boli aj schopné tieto údaje spracúvať a rozoznať vzory a anomálie. V nadväznosti na poslednú správu o pokroku Komisia písomne oslovila jedenásť členských štátov, ktoré ešte nezačali prácu na transpozícii smernice o PNR, a ponúkla im ďalšiu pomoc v tejto oblasti. Komisia do konca novembra 2016 predloží plán vykonávania týkajúci sa lepšej tvorby práva. Tento plán vykonávania poskytne členským štátom usmernenie stanovením míľnikov pre kľúčové prvky vedúce k zriadeniu systému PNR a určením jednotlivých druhov podpory (právnej, technickej a finančnej), ktorú Komisia poskytuje na pomoc a podporu včasného a účinného transponovania.

Boj proti cezhraničnej trestnej činnosti a terorizmu si vyžaduje účinné kanály pre spoluprácu medzi rôznymi orgánmi presadzovania práva. V prihraničných regiónoch združujú centrá policajnej a colnej spolupráce (PCCC) orgány presadzovania práva z rôznych členských štátov. Päťdesiat PCCC z celej Európy sa v októbri 2016 stretlo v sídle Europolu s cieľom identifikovať spôsoby, ako zlepšiť hlavné úlohy PCCC, výmenu informácií a spoluprácu s Europolom a európskou pohraničnou a pobrežnou strážou.

b) Posilnenie informačných systémov a odstránenie nedostatkov v prístupe k informáciám

Na zasadnutí v októbri 2016 Európska rada podporila zámer Komisie predložiť návrh na zriadenie európskeho systému pre cestovné informácie a povolenia (ETIAS) , ktorý umožní predbežné bezpečnostné kontroly cestujúcich, ktorí nepodliehajú vízovej povinnosti. Komisia 16. novembra predložila návrh nariadenia na zriadenie systému ETIAS, automatizovaného systému predbežnej kontroly, ktorý sa bude používať na identifikáciu možných rizík v oblasti imigrácie alebo bezpečnosti ešte pred príchodom cestujúcich, ktorí nepodliehajú vízovej povinnosti, na vonkajšie hranice EÚ. Zatiaľ čo v súčasnosti sú informácie o držiteľoch víz zaregistrované vo vízovom informačnom systéme (VIS), jediné informácie o cestujúcich, ktorí nepodliehajú vízovej povinnosti, pochádzajú z ich cestovných dokladov, až keď pricestujú. V súčasnosti nie je možné získať žiadne predbežné informácie o osobách, ktoré nepodliehajú vízovej povinnosti a vstupujú do EÚ cez pozemné hranice, pred ich príchodom na vonkajšie hranice EÚ. Tento systém tiež podporí politiku liberalizácie vízového režimu EÚ a posilní kvalitu riadenia schengenských hraníc.

Silnejšie hranice podporené prepojenými informačnými systémami sú hlavným nástrojom na identifikáciu vracajúcich sa teroristických bojovníkov a ďalších potenciálnych teroristov. Útoky v Paríži zdôraznili nedostatky spôsobené existenciou viacerých samostatných informačných systémov, ktoré v teréne znemožňujú zabezpečiť komplexnú kontrolu osôb v rámci všetkých databáz. Komisia aktívne pracuje na spôsobe, akým by bolo možné zlepšiť interoperabilitu informačných systémov pre hranice a bezpečnosť prostredníctvom procesu, ktorý iniciovala začiatkom tohto roku. Komisia pracuje na vytvorení jednotného vyhľadávacieho rozhrania – kľúčového nástroja, ktorý by orgánom presadzovania práva, hraničným a imigračným orgánom členských štátov prinášal skutočné výhody – čím by sa vytvoril jednotný technický portál k systémom prevádzkovaným agentúrou na prevádzkové riadenie rozsiahlych informačných systémov v priestore slobody, bezpečnosti a spravodlivosti (eu-LISA). Takéto jednotné vyhľadávacie rozhranie by vnútroštátne rozhrania nenahradilo, ale doplnilo a bolo by dostupné všetkým členským štátom v súlade s existujúcimi pravidlami o prístupe a používaní týchto systémov. Komisia požiadala expertnú skupinu na vysokej úrovni pre informačné systémy a interoperabilitu, aby do konca roka predložila predbežnú správu o svojich zisteniach.

Komisia 14. októbra 2016 predložila správu o hodnotení používania vízového informačného systému (VIS) s cieľom analyzovať spôsob, akým sa na vonkajších hraniciach EÚ vykonávajú kontroly za pomoci odberu odtlačkov prstov a biometrických údajov, ako aj spôsob, akým orgány presadzovania práva používajú tento systém pri predchádzaní teroristickým trestným činom a iným závažným trestným činom, ich odhaľovaní a vyšetrovaní. Systém VIS je aj naďalej jedným z najpokročilejších systémov svojho druhu, pričom ku koncu marca 2016 obsahoval takmer 23 miliónov žiadostí o udelenie víza a 18,8 milióna odtlačkov prstov. Členské štáty však na vonkajších hraniciach kontrolujú v systéme VIS iba každé druhé vydané vízum a používanie systému VIS na účely presadzovania práva je stále nejednotné. Komisia tieto problémy pri používaní systému VIS bude riešiť s dotknutými členskými štáty na základe najlepších postupov tých členských štátov, ktoré už systém v plnej miere využívajú.

c) Posilnenie bezpečnosti na vonkajších hraniciach

Kľúčovým krokom pri posilnení bezpečnosti vonkajší hraníc EÚ bol začiatok činnosti európskej pohraničnej a pobrežnej stráže 6. októbra. Každý členský štát teraz musí prispievať do rezervy rýchleho zásahu, ktorá predstavuje stály zbor pohraničnej stráže a iného relevantného personálu, ktorý má agentúra k dispozícii. Agentúra bude môcť túto rezervu kedykoľvek využívať s cieľom reagovať na naliehavú situáciu na vonkajšej hranici alebo iniciovať rýchly pohraničný zásah. V súlade so závermi z októbrového zasadnutia Európskej rady by sa personál a vybavenie mali nasadzovať tak, aby sa plná kapacita na činnosť v oblasti rýchlej reakcie dosiahla do konca tohto roka. Ako konkrétny príklad spolupráce s európskou pohraničnou a pobrežnou strážou mimo hraníc EÚ bolo dohodnuté zvýšenie analytických, preventívnych a prevádzkových kapacít orgánov tretích krajín, predovšetkým v Afrike, v oblasti boja proti zločineckým sieťam, ktoré sa zaoberajú prevádzačstvom migrantov, a vybudovanie významnej miery dôvery a kontaktov medzi jednotlivými kľúčovými krajinami.

Na októbrovom zasadnutí Európskej rady tiež zaznela výzva na urýchlené prijatie revidovaného Kódexu schengenských hraníc, ktorý navrhla Komisia s cieľom presadiť systematické kontroly všetkých cestujúcich, ktorí prekračujú vonkajšie hranice EÚ, a posilniť tak bezpečnosť. Vzhľadom na ústredný význam tejto revízie pre oblasť boja proti terorizmu a predovšetkým pri napomáhaní identifikácie vracajúcich sa zahraničných bojovníkov spoluzákonodarcovia teraz musia rýchlo dosiahnuť dohodu o zmenách, a to do konca tohto roka.

V decembri Komisia predloží prvý súbor návrhov na zlepšenie funkčnosti Schengenského informačného systému(SIS), predovšetkým na účely presadzovania práva. Pohraničné stráže musia v systéme systematicky kontrolovať všetky osoby, ktoré prekračujú vonkajšie hranice, aby tak maximalizovali jeho účinnosť. Kým sa dosiahne dohoda o zmenách Kódexu schengenských hraníc, členské štáty by mali zabezpečiť, aby sa v plnej miere uplatňovali spoločné ukazovatele rizika, pokiaľ ide o zahraničných teroristických bojovníkov, v spojení s aktualizovanými usmerneniami, ktoré poskytla európska pohraničná a pobrežná stráž.

Podvody s cestovnými dokladmi a osobnými údajmi predstavujú narastajúcu bezpečnostnú hrozbu, čo zdôraznila aj skutočnosť, že útočníci v Paríži použili nepravé totožnosti. Komisia v decembri predloží akčný plán na zlepšenie bezpečnostných prvkov v cestovných dokladoch.

Posilnenie bezpečnosti na vonkajších hraniciach sa netýka len jednotlivých cestujúcich, ale aj tovaru, pričom v tejto oblasti zohrávajú najdôležitejšiu úlohu colné orgány. Reforma systému predbežných informácií o náklade (ICS 2.0) sa uskutočňuje so zámerom rozšíriť a modernizovať tento systému, aby bolo možné od obchodníkov prostredníctvom bezpečnej databázy EÚ získavať o pohybe tovaru viac informácií lepšej kvality a sprístupňovať tieto informácie všetkým colným orgánom. Cieľom je prekonať existujúce obmedzenia (neúplné údaje z kvalitatívneho a kvantitatívneho hľadiska, obmedzená dostupnosť dotknutým členským štátom, obmedzená kapacita na využívanie spravodajských informácií). Rada plánuje prijať závery o tejto otázke v decembri 2016.

d) Posilnenie bezpečnosti EÚ prostredníctvom dialógov za hranicami EÚ